《彭城和左时翊二十六韵》
明代·祁顺

我来自京师，驾言出城郭。双轮既以膏，十骑殊不弱。

时维冬气深，霜重草木落。燕谷律未温，芦沟冻如涸。

王事甘苦辛，客程念悠邈。岁荒无廪蓄，民困有离瘼。

深州隐孤城，衡水横一榷。逢人问来由，问讯得厓略。

齐郊接楚望，邾邑闻鲁柝。峄桐丹凤老，秦篆青苔剥。

有怀情惘恍，默坐思恬漠。释劳问皋苏，供馔杂藜藿。

眼空长短亭，身类屈伸蠖。滕阳路崎岖，泗下水联络。

登舟舣仍发，对酒罢复酌。客来共欢娱，醉后交嗢噱。

沿流弄清浅，纵意穷恢廓。扫雪烹月团，挥毫饮铜雀。

故人惠诗章，才美信超卓。因观绝妙词，足觇渊源学。

嘉禾去稂莠，周道非荦确。思齐切我心，医拙凭谁药。

自从挹光霁，渐欲销鄙薄。惟兹旧交稔，绝胜新知乐。

苍蝇喜追逐，顽石赖磨琢。愿君诱其成，大道正闳博。

作者简介：（1434—1497）广东东莞人，字致和，号巽川。天顺四年进士，授兵部主事，进郎中。成化中使朝鲜，不受金缯，拒声伎之奉。累官至江西左布政使。有《石阡府志》、《巽川集》。